
Til

udvalgets medlemmer og stedfortrædere

Oprettelsen af et midlertidigt udvalg om politikudfordringer og budgetmidler i det udvidede EU
Den 15. september 2004 besluttede Europa-Parlamentet at oprette et midlertidigt udvalg, hvis mandat er at fastlægge Parlamentets politiske prioriteter i forbindelse med vedtagelsen af de finansielle overslag for 2007-2013. Udvalgets sammensætning[1] blev vedtaget på et møde i Bruxelles den 14. oktober. Anne E. Jensen (ALDE) blev valgt som medlem, mens Gitte Seeberg (EPP-ED) vil fungere som en stedfortræder i udvalget. Europa-Parlamentets formand, Socialisten Josep Borrell, er blevet valgt til udvalgets formand.

Da Europa-Parlamentets samtykke er en forudsætning for, at EU kan vedtage en flerårlig finansiel ramme, vil forhandlingerne om de finansielle overslag være en af Europa-Parlamentets største udfordringer i det kommende år[2]. 

De igangværende forhandlinger er baseret på to meddelelser udarbejdet af den nuværende Prodi-Kommission[3] samt en række forslag til retsakter[4]. Da der er mange parlamentariske udvalg, som disse meddelelser og retsakter relaterer sig til, vil det midlertidige udvalgs opgave være at koordinere parlamentets arbejde. Herudover er det blevet besluttet, at udvalget, inden Rådet vedtager sin fælles holdning, skal vedtage en endelig beretning om fastlæggelsen af Parlamentets forhandlingsposition.

Det forventes, at udvalgets beretning vil indeholde Europa-Parlamentets prioriteter, forslå en struktur for de fremtidige finansielle overslag samt foreslå en vejledende fordeling af bevillingerne mellem de forskellige udgiftsområder og ligeledes inden for hvert enkelt udgiftsområde. 

På udvalgets konstituerende møde den 14. oktober blev den tyske Reimer Böge (EPP-ED), udpeget som beretningsordfører. Det blev desuden besluttet, at tilrettelæggelsen og organiseringen af udvalgets arbejde vil blive præsenteret på udvalgets næste møde den 20. oktober.

Med venlig hilsen,

Mongin Forrest

Hvis du vil vide mere:

Det midlertidige udvalgs hjemmeside: 

· http://www.europarl.eu.int/comparl/tempcom/finp/background/default_en.htm#reso 

Behandlingen af de finansielle overslag i Folketingets Europaudvalg:

· Bilag (03) 1283 (samlenotat side 5) 

· Alm. del - svar på spørgsmål 2 

· Udvalgsmødereferat (03) side 1375 (seneste behandling i EUU 10/9-04 på rådsmøde almindelige anliggender og eksterne forbindelser) 

· Udvalgsmødereferat (03) side 978 (behandlet forud for ØKOFIN 11/5-04)

[1] Udvalget skal bestå af 50 medlemmer.


[2] Ifølge den nuværende tidsplan forventes de finansielle overslag vedtaget under det luxembourgske formandskab i juni 2005.


[3] Kommissionens meddelelse ”Fremtiden skaber vi i fællesskab: politikudfordringer og budgetmidler i det udvidede EU 2007-2013” (KOM (2004) 0101 og ”Kommissionens meddelelse Finansielle Overslag 2007-2013”.


[4] En oversigt over verserende relevante forslag findes på følgende adresse: � HYPERLINK "http://www.europarl.eu.int/comparl/tempcom/finp/background/doc/fp_proposals.doc" \o "http://www.europarl.eu.int/comparl/tempcom/finp/background/doc/fp_proposals.doc" �http://www.europarl.eu.int/comparl/tempcom/finp/background/doc/fp_proposals.doc� 

